फिर भी ‘भारत’ और ‘भारतीय’ शब्द की एलर्जी-रोग से ग्रस्त तथा भारतीय गतिविधियों पर चुटकियां, चटखारे और फब्तियां कसते रहनेवाले नेपाल के मीडियाकर्मी, सुजाता-भ्रमण पर फब्तियां कसने से बाज नहीं आए। इस समय नेपाल के १३० से भी अधिक एफ.एम. रेडियो स्टेशनों से नेपालियों पर अपने प्रखर भारत-विरोधी घिनौने दृष्टिकोण थोपते रहने में सफल, ब्रिटिश रेडियो ‘बीबीसी नेपाली सेवा’ ने, एक ‘पेशेवर एवं पुश्तैनी भारत विरोधी नेपाली पत्रकार’ के मुंह से यह कहवा ही दिया कि ‘सुजाता सिंह का नेपाल के राजनीतिकर्मियों से साक्षात् भेंट करना, नेपाल की प्रतिष्ठा और स्वाभिमान पर आंच है। जबकि, वस्तुस्थिति यह है कि नेपाल के हर राजनीतिकर्मी की यह जिगरी इच्छा रहती है कि भारतीय उच्चाधिकारियों एवं सरकार के नेताओं से उनका आत्मीय संबंध कायम हो और वह हमेशा बना भी रहे। दोनों देशों के चोली-दामन और बेटी-रोटी के रिश्ते को देखते हुए यह न तो कोई अपराध है और न ही कोई अस्वाभाविक आचरण।